
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/77


R A P O R T

asupra propunerii legislative pentru modificarea art.I al Ordonanţei de urgenţă a Guvernului nr.19/2007 pentru modificarea şi completarea Legii nr.19/2000 privind sistemul public şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 101 din 3 martie 2008, cu dezbaterea pe fond în procedură obişnuită a propunerii legislative pentru modificarea art.I al Ordonanţei de urgenţă a Guvernului nr.19/2007 pentru modificarea şi completarea Legii nr.19/2000 privind sistemul public şi alte drepturi de asigurări sociale.
La întocmirea prezentului raport Comisia a avut în vedere:

· avizul Consiliului Legislativ (nr.1441/19.10.2007)

· avizul favorabil al Consiliului Economic şi Social (nr.2018/29.10.2007)

· avizul favorabil al Comisiei juridice, de disciplină şi imunităţi (nr.31/172/18.03.2008)

· punctul de vedere negativ al Guvernului (nr.3069/15.11.2007).

Propunerea legislativă are ca obiect de reglementare modificarea alin.(3) al art.161 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, având drept scop prelungirea datei până la care se aplică prevederile ce reglementează modul de calculare a pensiei pentru perioadele pentru care în carnetul de muncă nu sunt înregistrate drepturile salariale, iar asiguratul nu poate prezenta acte doveditoare, de la 31 decembrie 1962 la 31 decembrie 1967. 
Comisia propune Plenului Camerei Deputaţilor respingerea iniţiativei legislative din următoarele considerente:

· prin Ordonanţa de urgenţă a Guvernului nr.19/2007 pentru modificarea şi completarea Legii nr.19/2000, a fost creat cadrul legal necesar calculării punctajului mediu anual pentru perioadele în care nu sunt înregistrate salarii în carnetele de muncă, anterior anului 1963, când nu existau acte normative care să reglementeze obligativitatea angajatorilor de a înregistra salariile în carnetele de muncă. 
· propunerea de recalculare a pensiilor de asigurări sociale prin valorificarea salariului mediu pentru perioada 31.12.1962 – 31.12.1967 nu poate fi susţinută întrucât unităţile angajatoare aveau obligaţia de a opera înregistrări în carnetele de muncă. Astfel, culpa angajatorilor nu poate fi susţinută şi acoperită printr-o legislaţie care ar angaja cheltuieli suplimentare de la bugetul asigurărilor sociale de stat.

· expunerea de motive care însoţeşte propunerea legislativă nu conţine estimări privind influenţele financiare suplimentare rezultate din eventuala aplicare a soluţiei preconizate şi nu precizează modul de acoperire a plusului de cheltuieli, aşa cum se prevede la art.15 din Legea nr. 500/2002 privind finanţele publice, cu modificările ulterioare.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 iunie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-na Mihaela Grecu – director

· d-na Georgeta Jugănaru – director

· d-na Maria Elena Butnar – inspector 

· d-na Cecilia Sebe – şef serviciu.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi o abţinere.
Propunerea legislativă a fost respinsă de Senat în şedinţa din 25 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO
Consultant Lidia VLĂDESCU

